[{"text_idx": "#000000", "text": "Cynhaliwyd arddangosfa o lawysgrifau canoloesol sy\u2019n cynnwys bucheddau ac achau\u2019r seintiau, yn ogystal a\u0302 cherddi iddynt, yn Llyfrgell Genedlaethol Cymru o 18 Chwefror hyd at 10 Mehefin 2017. Amlyga\u2019r arddangosfa hon oroesiad y traddodiadau canoloesol am y gwy\u0302r a\u2019r gwragedd sanctaidd sy\u2019n cynrychioli rhan bwysig o etifeddiaeth ddiwylliannol y wlad."}, {"text_idx": "#000001", "text": "Gelwid ar y sentiau i iacha\u0301u ac i amddiffyn, ac am eu cymorth wrth geisio sicrhau iachawdwriaeth dragwyddol yn yr Oesoedd Canol. Roedd eu creiriau a delweddau ohonynt i\u2019w gweld yn yr eglwysi a gysegrwyd iddynt a byddai pererinion yn ymweld a\u0302 hwynt."}, {"text_idx": "#000002", "text": "Mae hagiograffeg ganoloesol Gymraeg yn dadlennu traddodiad cyfoethog yn ymwneud a\u0302 seintiau lleol yng Nghymru, yn ogystal a\u0302 seintiau a oedd yn hysbys ar draws y byd Cristnogol. Yn o\u0302l y traddodiadau hyn, roedd y seintiau\u2019n cyflawni gwyrthiau, yn ymladd a\u0302 chewri ac angenfilod ac yn atgyfodi\u2019r meirw, ond roeddynt hefyd yn barod i farw dros eu ffydd. Ysgrifennid \u2018bucheddau\u2019 rhyddiaith yn Lladin ac yn Gymraeg, ac mae\u2019r rheini sydd wedi goroesi yn cyfeirio at ragor o hanesion coll ac yn ceisio gwneud synnwyr o draddodiadau sy\u2019n anghyson a\u0302\u2019i gilydd. Mae testunau achyddol yn rhestru seintiau yn o\u0302l eu perthynas a\u0302\u2019i gilydd, ac yn cynnwys enwau nifer o seintiau na wyddom y nesaf i ddim amdanynt."}, {"text_idx": "#000003", "text": "Ceir llawysgrifau canoloesol pwysig yn yr arddangosfa, fel Llawysgrif Hendregadredd, Llyfr Llandaf, a Llyfr Oriau Llanbeblig, ochr yn ochr a\u0302 llawysgrifau reciwsant modern cynnar yn cynnwys Bucheddau saint canoloesol hwyr a barddoniaeth. Mae\u2019r bucheddau hyn o\u2019r seintiau\u2019n cofnodi cyfoeth o draddodiad am seintiau lleol yng Nghymru, yn ogystal a\u0302 seintiau adnabyddus ar draws y byd Cristnogol."}, {"text_idx": "#000004", "text": "Yn ogystal, fe ychwanegwyd deunydd gweledol pellach o gasgliad Llyfrgell Genedlaethol Cymru i waliau\u2019r oriel. Roedd hyn yn cynnwys peintiadau o Ddewi Sant gan Hugh Williams ac Evan Walters, a dyluniadau a chartwnau o ffenestri lliw yn portreadu seintiau gan Celtic Studios, A.L. Wilkinson a John Petts. Hefyd yn rhan o\u2019r arddangosfa roedd ffotograffau o ddelweddau canoloesol o seintiau mewn paent, gwydr lliw a cherfluniau a geir mewn eglwysi ar hyd a lled Cymru."}, {"text_idx": "#000016", "text": "Stories of the Saints Exhibition"}]